Diari Oficial de la Generalitat Valenciana


Sumari del DOGV 6294, del 22-06-2010 (2010/6634)

ORDRE 24/2010, de 4 de juny, de la Conselleria d'Economia, Hisenda i Ocupació, per la qual s'aproven les bases reguladores per a la concessió d'ajudes destinades a la promoció, el foment i la difusió de l'economia social a la Comunitat Valenciana, i es convoquen per a l'exercici 2010.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6294

Data del DOGV
:   22-06-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/6634


Data del document
:   04-06-2010

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * suport econòmic
    * inserció professional
    * formació en el lloc de treball
    * associació
    * accés a l'ocupació
    * sindicat
    * cooperativa
    * ajuda pública

ORDRE 24/2010, de 4 de juny, de la Conselleria d'Economia, Hisenda i Ocupació, per la qual s'aproven les bases reguladores per a la concessió d'ajudes destinades a la promoció, el foment i la difusió de l'economia social a la Comunitat Valenciana, i es convoquen per a l'exercici 2010. [2010/6634]  
Mitjançant l'Ordre de 17 de juliol de 2008, de la Conselleria d'Economia, Hisenda i Ocupació, es van aprovar les bases reguladores per a la concessió d'ajudes destinades a la promoció, el foment i la difusió de l'economia social a la Comunitat Valenciana, a través d'activitats dutes a terme per les entitats associatives o representatives de les cooperatives, societats laborals i mutualitats de previsió social, i es van convocar per a l'exercici 2008.  
En el present exercici, resulta convenient modificar les bases esmentades, a fi de precisar amb major detall la relació d'entitats beneficiàries de les ajudes i per a ressaltar en les bases amb major rotunditat, si és el cas, l'exigència que la justificació de les despeses subvencionades només es considerarà realitzada quan s'aporte, dins del termini i en la forma adequada, l'acreditació de la realització efectiva i l'íntegre pagament de les actuacions subvencionades i el compte justificatiu corresponent.  
A més, les bases que mitjançant esta ordre s'aproven, contenen les previsions necessàries per a adequar les actuacions de formació, foment i difusió de l'economia social cofinançades pel Ministeri de Treball i Immigració, a les bases aprovades mitjançant l'Ordre TIN/3440/2009, de 16 de desembre, per la qual s'establixen les bases reguladores per a la concessió de subvencions a les activitats de promoció de l'economia social, de tal forma que les ajudes que s'establixen per a estes actuacions a l'empara d'estes i convocatòria siguen plenament homologables amb les estatals corresponents i susceptibles de finançar-se amb fons del dit origen.  
La regulació que s'establix mitjançant les bases aprovades per mitjà d'esta ordre s'estructura en dos capítols: El primer conté les bases d'aplicació general a totes les ajudes; el segon establix i regula les concretes accions subvencionables, les bases 14 i següents es dediquen a les distintes actuacions subvencionables, i la base 16 concreta les ajudes a què les beneficiàries poden optar quan les activitats es vinculen amb el foment de l'ocupació; la diversa regulació obeïx als s requisits i caràcters específic que presenten estes últimes accions, susceptible, a més, com s'ha dit, de ser cofinançades pel Ministeri de Treball i Immigració.  
D'altra banda, i per a procurar una major agilitat i regularitat en la realització de les activitats subvencionades, es delega la facultat de dictar la resolució de convocatòria anual de les corresponents ajudes en el titular de la direcció general competent en matèria d'economia social, la resolució del qual haurà d'expressar, també, les línies de crèdit que hagen de finançar-les i l'import global màxim que, de conformitat amb el que dispose la llei de pressupostos corresponent de cada exercici, es destinarà a la concessió de les ajudes previstes en estes bases.  
En virtut d'això, en compliment del que preceptuen els articles 9 i 17 de la Llei 38/2003, General de Subvencions i fent ús de les facultats que em conferixen l'article 28 de la Llei 5/1983, del Consell i l'article 47 de la Llei d'Hisenda Pública de la Generalitat Valenciana,  
ORDENE  
Article 1. Aprovació de bases  
S'aproven les bases que es contenen en l'annex adjunt, destinades a regular la concessió d'ajudes destinades a la promoció, el foment i la difusió de l'economia social a la Comunitat Valenciana, a través d'activitats dutes a terme per les entitats associatives o representatives de les cooperatives, societats laborals i mutualitats de previsió social.  
Les bases bases contenen la regulació i el procediment a què podran acollir-se les destinatàries del règim d'ajudes que s'hi establix.  
Article 2. Convocatòria d'ajudes per a l'exercici 2010  
Per a l'exercici de 2010, i de conformitat amb el que establix la Llei 13/2009, de 29 de desembre, de Pressupostos de la Generalitat per al 2010 (DOCV núm. 6.176, de 31 de desembre), es convoquen les ajudes regulades en les bases que s'aproven mitjançant la present ordre, que es finançaran a càrrec de la secció 06, programa 315.10, Condicions de Treball, Cooperativisme i Economia Social, capítols, línies i imports que a continuació es detallen:  
1. Les ajudes per a les activitats a què es referix la base 14, apartat 1, es finançaran a càrrec del capítol IV, codi línia T5266000, amb un import global màxim de 400.000 euros, corresponents a fons propis, no condicionats, de la Generalitat.  
2. Les ajudes per a les activitats a què es referix la base 14.2 quan tinguen vinculació directa al foment de l'ocupació, es finançaran amb fons procedents del Servici Públic d'Ocupació Estatal, a càrrec del capítol IV, codi línia T5266000, fins a un import màxim de 485.000 euros.  
3. Les ajudes per a les activitats de la base 14.2, quan no tinguen vinculació directa al foment de l'ocupació, es finançaran a càrrec del capítol IV, codi línia T5266000, amb un import global màxim de 270.000 euros, que corresponen a fons propis, no condicionats, de la Generalitat.  
4. Les ajudes per a les despeses associades a la implementació i/o el manteniment de les xarxes a què es referix la base 14.4 es finançaran a càrrec del capítol IV, codi línia T5266000, amb un import global màxim de 150.000 euros, amb origen en fons procedents del Servici Públic d'Ocupació Estatal.  
Article 3. Terminis de presentació de sol·licituds  
Per a l'exercici 2010, podran sol·licitar-se les ajudes que es convoquen mitjançant la present ordre en el termini d'un mes, comptat des de l'endemà de la publicació en el Diari Oficial de la Comunitat Valenciana.  
Article 4. Exempció de notificació a la Comissió Europea  
De conformitat amb el que disposa l'article 7.4 del Decret 147/2007, de 7 de setembre, del Consell, es fa constar que el règim d'ajudes establit en les bases que s'aproven mitjançant la present ordre, no necessita ser notificat a la Comissió Europea, ja que es tracta d'ajudes destinades a entitats que no tenen la consideració d'empreses, ni les ajudes que a estes entitats es concedisquen a l'empara de les presents bases, són susceptibles de contribuir a falsejar la competència, afectant els intercanvis comercials entre els estats membres.  
Disposició addicional. Finançament  
La Conselleria d'Economia, Hisenda i Ocupació finançarà les ajudes a què es referix la present ordre a càrrec del programa pressupostari 315.10, Condicions de Treball, Cooperativisme i Economia Social i a les línies pressupostàries corresponents consignades ens els pressupostos de la Generalitat de cada exercici. Durant els exercicis en què les bases romanguen vigents, es publicaran les dotacions anuals, consignades en els pressupostos de la Generalitat, amb què han de finançar-se.  
Disposició derogatòria  
Queda expressament derogada l'Ordre de 17 de juliol de 2008, de la Conselleria d'Economia, Hisenda i Ocupació, per la qual es van aprovar les bases reguladores per a la concessió d'ajudes destinades a la promoció, el foment i la difusió de l'economia social a la Comunitat Valenciana, a través d'activitats dutes a terme per les entitats associatives o representatives de les cooperatives, societats laborals i mutualitats de previsió social i es van convocar les dites ajudes per a l'exercici 2008.  
Disposicions finals  
Primera. Delegació de facultats  
Per als exercicis 2011 i successius en què es troben vigents les bases aprovades per la present ordre, es delega en el titular de la direcció general competent en matèria d'economia social la facultat de dictar la resolució de convocatòria anual de les corresponents ajudes, la resolució de la qual haurà d'expressar, també, les línies de crèdit que les financen i l'import global màxim que, de conformitat amb el que dispose la corresponent llei de pressupostos de cada exercici, es destinarà a la concessió de les ajudes previstes en estes bases, així com els terminis per a presentar les corresponents sol·licituds d'ajudes.  
Segona. Facultats de desplegament   
Es faculta el director general de Treball, Cooperativisme i Economia Social per a dictar totes les instruccions o resolucions que siguen necessàries o estime convenients per a la interpretació, el desplegament i l'execució del que disposa esta ordre.  
Tercera. Recursos  
La present ordre, que posa fi a la via administrativa, podrà ser impugnada davant de l'ordre jurisdiccional contenciós administratiu en el termini de dos mesos des de la publicació en el DOCV, d'acord amb el que disposa l'article 107.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa.  
Quarta. Entrada en vigor  
La present orde entrarà en vigor l'endemà de la publicació en el Diari Oficial de la Comunitat Valenciana.  
València, 4 de juny de 2010  
El vicepresident segon del Consell   
i conseller d'Economia, Hisenda i Ocupació,  
GERARDO CAMPS DEVESA   
ANNEX  
Bases per a la concessió de subvencions destinades a la promoció, el foment i la difusió de l'Economia Social a la Comunitat Valenciana  
Capítol I  
Disposicions generals  
Base 1. Objecte, àmbit d'aplicació i convocatòria de les ajudes  
1. Les presents bases tenen com a objecte regular la concessió de subvencions destinades a la promoció, el foment i la difusió de l'economia social a la Comunitat Valenciana, a través d'activitats dutes a terme per les entitats associatives o representatives de les cooperatives, societats laborals i mutualitats de previsió social valencianes.  
2. Les ajudes que es concedisquen a l'empara de les presents bases, tindran la consideració de subvencions públiques.  
3. En compliment del que preveu l'article 23.2 de la Llei 38/2003, de 17 de novembre, General de Subvencions i de l'article 47.11 del Text Refós de la Llei d'Hisenda Pública i d'acord amb el que establisca la llei de pressupostos de la Generalitat per a l'exercici corresponent, anualment es convocaran les ajudes regulades per les presents bases, i es donarà publicitat de les línies de crèdit i de l'import global màxim destinat, en l'exercici corresponent, a la concessió de les ajudes previstes en estes. Així mateix, la convocatòria podrà preveure una quantia addicional, en els termes establits en l'article 58 del Reglament de la Llei 38/2003, de 17 de novembre, General de Subvencions, aprovat per Reial Decret 887/2006, de 21 de juliol.  
Base 2. Entitats beneficiàries i despeses subvencionables  
1. Podran acollir-se a les subvencions previstes en estes bases, les entitats següents:  
a) Les unions, federacions i Confederació de Cooperatives de la Comunitat Valenciana, constituïdes de conformitat amb la legislació de cooperatives de la Comunitat Valenciana i inscrites com a tals en el Registre de Cooperatives de la Comunitat Valenciana.  
b) Les entitats associatives a què es referix la disposició addicional segona de la Llei 4/1997, de Societats Laborals.  
c) Les federacions de mutualitats de previsió social constituïdes a la Comunitat Valenciana.  
d) Les fundacions públiques que tinguen establits entre els seus fins fundacionals el foment o la promoció de les cooperatives, societats laborals o mutualitats de previsió social en el territori de la Comunitat Valenciana.  
e) Els centres i instituts universitaris valencians especialitzats en matèries pròpies de l'economia social; ja tinguen personalitat jurídica pròpia, ja depenguen o es troben adscrits a una universitat valenciana, en este supòsit, la sol·licitud haurà d'estar subscrita pel representant legal d'esta última.  
Únicament podran beneficiar-se de les subvencions establides en la base 14, apartats 1 i 3, les entitats beneficiàries assenyalades en les lletres a), b) i c), i només quan no associen o afilien a entitats diferents de les cooperatives, societats laborals o mutualitats de previsió social.  
Excepcionalment, les unions i federacions de cooperatives agràries podran, també, associar societats agràries de transformació.  
2. Amb caràcter general, les beneficiàries hauran de reunir els requisits següents:  
a) Estar legalment constituïdes i inscrites. S'entendrà com a data d'inscripció, la de l'anotació de presentació en el registre públic corresponent, sempre que la inscripció es produïsca dins del termini de validesa de la dita anotació.  
b) Estar al corrent de les obligacions tributàries i de Seguretat Social.  
c) No haver sigut sancionades, mitjançant resolució ferma, amb la pèrdua de la possibilitat d'obtindre subvencions.  
3. Despeses subvencionables. Seran subvencionables les despeses que de manera indubtable responguen a la naturalesa de l'activitat subvencionada i que s'hagen efectivament pagat en l'exercici econòmic corresponent a cada convocatòria, abans de la finalització del període de justificació determinat en la base 10. En tot cas caldrà ajustar-se al que disposa l'article 31, apartats tres, quatre, cinc, set, vuit i nou de la Llei 38/2003, de 17 de novembre, General de Subvencions.  
Base 3. Sol·licitud de subvencions i documentació que s'hi haurà d'adjuntar  
1. Les sol·licituds per a l'obtenció de les ajudes regulades en estes bases s'hauran de presentar, formulades en el model establit, en qualssevol dels registres d'entrada dependents de la Conselleria d'Economia, Hisenda i Ocupació, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999.  
2. Sense perjuí de la documentació que, per a cada tipus d'ajuda, específicament s'establisca en la base reguladora corresponent, les sol·licituds hauran de dur, necessàriament, adjunta la documentació general següent:  
a) Targeta d'identificació fiscal de la sol·licitant.  
b) Escriptura de constitució de l'entitat, a la qual s'adjuntaran els estatuts l'entitat i totes les seues modificacions.  
c) Document nacional d'identitat i escriptura de poder suficient i subsistent per a actuar davant de l'administració pública en el procediment de concessió de subvencions i ajudes públiques, llevat que la capacitat de representació es reculla en els estatuts, de la persona o persones físiques que actuen en nom i representació d'una persona jurídica en la subscripció de la sol·licitud. Quan la representació s'haja conferit amb caràcter mancomunat, la sol·licitud s'haurà de subscriure conjuntament pels qui, de conformitat amb el que disposa el títol que els concedisca facultats, puguen representar vàlidament la sol·licitant.  
d) Declaració subscrita pel representant legal de l'entitat, amb referència a la data de la sol·licitud, de trobar-se al corrent en el compliment de les obligacions registrals o d'una altra índole que siguen imposades a l'entitat sol·licitant per la legislació específica d'aplicació a esta.  
e) Dades de domiciliació bancària, segons model facilitat l'efecte (Fitxa de Manteniment de Tercers) que s'hauran de presentar, necessàriament, en dos exemplars originals, adjuntant-hi certificació de l'entitat financera acreditativa del compte bancari, segons el que establix l'article 4.1 de l'Ordre de 15 de febrer de 2005, de la Conselleria d'Economia, Hisenda i Ocupació.  
f) Memòria, segons model, en relació amb l'activitat objecte de la subvenció, que haurà de recollir les circumstàncies que concórreguen en el projecte d'entre les ressenyades en la base quarta i que permeten aplicar els criteris de valoració que serviran de base a la concessió de la subvenció.   
g) Documentació acreditativa que la sol·licitant es troba al corrent del compliment de les seues obligacions tributàries i amb la Seguretat Social, la vigència de la qual s'haurà d'estendre, almenys, cinc mesos, comptats des de la data de finalització del termini de presentació de sol·licituds, en els termes establits en la Llei 38/2003, de 17 de novembre, General de Subvencions i la resta de normes d'aplicació.  
La presentació de la sol·licitud de subvenció comportarà autorització de l'entitat sol·licitant perquè l'òrgan concedent obtinga de forma directa, a través de certificats telemàtics, l'acreditació de les circumstàncies previstes en els articles 18 i 19 del Reglament de la Llei 38/2003, de 17 de novembre, General de Subvencions, referits al compliment d'obligacions tributàries i compliment d'obligacions amb la Seguretat Social, respectivament, i en este cas el sol·licitant no haurà d'aportar la certificació corresponent. No obstant això, el sol·licitant podrà denegar expressament el consentiment, i aleshores haurà d'aportar la certificació en els termes previstos en el reglament esmentat.  
No obstant això, en el cas en què l'entitat no compte amb personal soci o treballador que haja d'estar donat d'alta en el Règim General de la Seguretat Social o en l'especial que, si és el cas, pertoque, la sol·licitant haurà de presentar, necessàriament, declaració referida a este aspecte degudament subscrita per la seua representació legal.  
Les entitats que gaudisquen d'alguna exempció tributària hauran de presentar la documentació que acredite la concessió efectiva de la dita exempció o, si és el cas, hauran de manifestar la norma o les normes que els concedixen la dita exempció. De la mateixa manera, s'acreditarà la impossibilitat de recuperació o compensació dels impostos indirectes, en el cas que la sol·licitant pretenga que la subvenció s'estenga, totalment o parcialment, als que no puga recuperar o compensar.  
h) Declaració on es facen constar les subvencions o ajudes obtingudes o sol·licitades per a la mateixa finalitat o, si és el cas, una declaració expressa de no haver-les sol·licitat.  
i) Acreditació de no estar sotmés a cap de les prohibicions recollides en els apartats 2 i 3 de l'article 13 de la Llei 38/2003, de 17 de novembre, General de Subvencions, que haurà d'efectuar-se segons el que disposa l'apartat 7 de l'article esmentat, en model normalitzat.  
j) Pressupost detallat de l'activitat a realitzar, en el qual s'hauran d'incloure els possibles ingressos, per qualsevol concepte, vinculats a la realització de l'activitat o a fer front a les despeses generals de l'entitat sol·licitant. Si és el cas, s'hi adjuntarà un certificat acreditatiu, expedit pel representant legal de l'entitat, en el qual es farà constar que no obtindrà cap altre ingrés per a la mateixa finalitat, excepte les subvencions que se li hagen de concedir en aplicació d'estes bases.  
k) Quan l'import de la despesa subvencionable supere la quantia de 12.000 euros, en el supòsit d'adquisició de béns immobles, subministrament de béns o prestació de servicis per empreses de consultoria o assistència tècnica, el beneficiari haurà d'adjuntar-hi un mínim de tres ofertes de diferents proveïdors, amb caràcter previ a la contractació del compromís per a la prestació del servici o la realització de la despesa, llevat que per les característiques especials de les despeses subvencionables, no hi haja en el mercat suficient nombre d'entitats que el presten. Quan l'elecció no recaiga en l'oferta econòmicament més avantatjosa, la sol·licitud de la subvenció requerirà, així mateix, la presentació d'una memòria relativa als criteris d'eficiència i economia que s'hagen justificat. A estos efectes s'entendrà que la prestació de servicis supera la quantia de 12.000 euros quan siga prestada a la beneficiària per una mateixa empresa o entitat durant més de 6 mesos en el mateix exercici i l'import corresponent a cada mensualitat, siga quin siga el període de facturació, excedisca de 1.000 euros.  
l) En el cas de subcontractació amb persones o entitats vinculades amb el beneficiari de la subvenció, s'aportarà una petició expressa d'autorització perquè es puga efectuar la subcontractació així com la memòria amb el contingut assenyalat en el paràgraf tercer de la Base 9.  
m) Per a les subvencions destinades a finançar el funcionament de les federacions i entitats, s'hi haurà d'adjuntar una memòria de les activitats realitzades per l'entitat sol·licitant i dels servicis prestats als seus associats en l'exercici anterior, els últims comptes anuals aprovats acompanyats de certificació acreditativa d'este aspecte expedida pel representant legal, així com el pressupost d'ingressos i despeses i la memòria de les activitats previstes per a l'exercici en què se sol·licita la subvenció.  
3. L'entitat sol·licitant haurà de declarar per escrit davant de la Direcció General de Treball, Cooperativisme i Economia Social, en el termini de quinze dies computat des de la data en què li siga concedida la subvenció o realitze noves sol·licituds d'ajudes, les noves situacions que puguen produir-se respecte d'això. L'omissió d'esta comunicació serà causa de denegació de la subvenció sol·licitada o, si és el cas, donarà lloc a la resolució de la subvenció ja concedida, amb els efectes assenyalats en la base 12.  
4. Quan la sol·licitud no reunisca els requisits assenyalats en estes bases o els establits amb caràcter general en la mencionada Llei General de Subvencions o en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb les presents bases resulte exigible, es requerirà l'interessat perquè en el termini, màxim i improrrogable de 10 dies esmene la falta o presente els documents preceptius, amb indicació que, si no ho fa així, es considerarà que ha desistit de la seua petició, amb resolució prèvia que haurà de ser dictada en els termes previstos en el mateix article 42 de la llei mencionada.  
5. Documents presentats amb anterioritat. En el cas que els documents que ha de dur adjunts la sol·licitud de concessió de les ajudes ja es troben en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència on van ser dirigits, la identificació del procediment en què es troben i que no hagen transcorregut mes de cinc anys des de la finalització del procediment a què corresponguen.  
6. Sempre que les presents bases no especifiquen una altra cosa, tant la documentació general a què es referix esta base, com la que, si és el cas, exigisquen les restants bases d'aplicació, es presentarà en dues còpies prèviament compulsades.  
7. Les sol·licituds, les memòries i la resta de declaracions que hagen de presentar-se segons un model establit a este efecte, ho seran utilitzant per a això els que es poden obtindre en l'apartat dedicat a les ajudes concretes de què es tracte, dins de l'adreça web de la Generalitat: www.gva.es/subvencionsecosocial.  
Base 4. Criteris per a la concessió  
1. Per a determinar la concessió i l'import de les subvencions es tindran en compte els criteris de valoració següents:  
a) Contingut de l'activitat que s'ha realitzar amb vista a la consecució dels objectius de l'entitat o el projecte.  
b) Repercussió de l'activitat en l'àmbit territorial i social a què van dirigides les actuacions.  
c) Relació entre el pressupost de l'activitat i l'import sol·licitat.  
d) Relació entre l'import sol·licitat i el contingut de l'activitat.  
e) Vinculació directa de l'activitat amb la generació d'ocupació, entenent-se que concorre la dita vinculació només en els casos a què es referixen les bases 16.2 i 18.  
2. Els criteris anteriors tindran la mateixa importància amb independència de l'ordre en què figuren recollits.  
3. No obstant això, es podrà prescindir de la fixació d'un ordre de prelació entre les sol·licituds presentades que reunisquen tots els requisits establits, en el cas que el crèdit consignat en la convocatòria corresponent siga suficient per a atendre totes les sol·licitades una vegada finalitzat el termini de presentació. En este supòsit la resolució de concessió de les ajudes es podrà adoptar, amb constància prèvia escrita del precedent, a partir de la data en què quede completat l'expedient corresponent.  
Base 5. Procediment de concessió  
1. El procediment per a la concessió d'estes subvencions es tramitarà en règim de concurrència competitiva a què es referix l'article 22.1 de la Llei 38/2003, de 17 de novembre, General de Subvencions.  
2. El procediment s'iniciarà d'ofici mitjançant convocatòria publicada en el Diari Oficial de la Comunitat Valenciana.  
3. L'ordenació i instrucció del procediment correspondrà a la Direcció General de Treball, Cooperativisme i Economia Social.  
4. Una vegada efectuats l'examen i la preavaluació de les sol·licituds, estes seran sotmeses a informe de l'òrgan col·legiat previst en l'article 22.1 de la Llei 38/2003, de 17 de novembre, General de Subvencions, que estarà integrat pels membres següents:  
- President: cap d'Àrea de Relacions Laborals i Seguretat Laboral.  
- Vocal: cap de Servici de Gestió de Programes.   
- Vocal-secretari: cap de Servici de Registres d'Economia Social i Registres Laborals.  
Este òrgan col·legiat formularà una proposta de resolució, de conformitat amb els criteris de valoració establits en les presents bases.  
5. Excepcionalment l'òrgan competent per a la concessió de la subvenció podrà procedir al prorrateig, entre els beneficiaris d'estes, de l'import global màxim destinat a les subvencions de les actuacions corresponents.  
6. La concessió d'estes subvencions estarà supeditada, en tot cas, al compliment dels requisits establits en l'article 9.4 de la Llei 38/2003, de 17 de novembre, General de Subvencions.  
Base 6. Concessió de la subvenció  
1. L'administració podrà demanar a l'entitat sol·licitant l'aportació addicional d'altres documents o de les dades aclaridores que estime necessaris per a millor resoldre sobre la sol·licitud presentada.  
2. La competència per a resoldre sobre les sol·licituds formulades correspon al conseller d'Economia, Hisenda i Ocupació. No obstant això, es delega en el titular de la Direcció General de Treball, Cooperativisme i Economia Social la competència per a resoldre els expedients d'ajudes establides en estes bases, així com la competència per a la disposició del crèdit, el reconeixement de l'obligació i la proposta de pagament, en relació amb els programes d'ajudes mencionats. En les resolucions adoptades per delegació s'haurà de fer constar, expressament esta circumstància.   
3. La concessió i quantia de les ajudes regulades en estes bases estarà condicionada, a més del compliment dels requisits que en cada cas s'establixen, a la convocatòria de les ajudes corresponents i a l'existència de crèdit pressupostari adequat i suficient amb este fi, de conformitat amb els pressupostos de la Generalitat per a l'exercici corresponent.  
4. El termini màxim per a resoldre i notificar la resolució procedent serà de tres mesos comptat des de la finalització del termini de presentació de sol·licituds corresponent.  
5. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana i d'acord amb el que disposa l'article 25.5 la Llei 38/2003, de 17 de novembre, General de Subvencions, tot això sense perjuí que subsistisca l'obligació legal de resoldre sobre la petició formulada.  
6. Les resolucions que es dicten a l'empara de les convocatòries corresponents esgotaran la via administrativa i es notificaran als interessats ajustant-se al que disposa l'article 26 de la Llei 38/2003, de 17 de novembre, General de Subvencions.  
7. La resolució de concessió de les ajudes haurà de fixar expressament la seua quantia i incorporar, si és el cas, les condicions, obligacions i determinacions accessòries a què ha de subjectar-se el beneficiari de les ajudes.   
8. La resolució, a més de contindre les dades de la sol·licitant o sol·licitants als quals s'haja concedit subvenció, haurà de fer constar de manera expressa la desestimació de la resta de sol·licituds, si n'hi ha.  
Base 7. Bestretes a compte de les subvencions corrents concedides i pagaments parcials d'estes.  
1. Amb el màxim del 40 per cent de la quantitat concedida, en la resolució de concessió es podrà permetre un únic pagament parcial per un import equivalent a la justificació parcial que es presente. Per a les subvencions regulades en la base 15 este màxim serà del 60 per cent. En el cas de les regulades en la base 16, els pagaments parcials hauran de correspondre a activitats de formació, foment i difusió completament realitzades i finalitzades en la data en què se sol·licite incloure la seua justificació en un pagament parcial.  
2. Alternativament, les beneficiàries d'estes subvencions podran sol·licitar una única bestreta de fins al 40 per cent de l'import de la subvenció, que podrà lliurar-se immediatament una vegada concedida, de conformitat amb el règim establit en l'article 47 bis del Text Refós de la Llei d'Hisenda Pública Valenciana.   
El lliurament de la bestreta requerirà la constitució prèvia de garantia, mitjançant aval solidari d'una entitat financera, per un import no inferior al 100 per cent de la quantitat anticipada, més un 5 per cent de la seua xifra per a respondre d'interessos de demora d'esta. L'aval serà tornat una vegada s'aprove la justificació de la quantitat anticipada.   
3. En el cas de subvencions per a inversió, la resolució de concessió podrà acordar una bestreta de fins a un 15% del seu import, de conformitat amb el que disposa l'article 47 bis.1 d) del Text Refós de la Llei d'Hisenda Pública de la Generalitat Valenciana.  
El lliurament de la bestreta requerirà la constitució prèvia, mitjançant aval solidari d'una entitat financera, per un import no inferior al 100 per cent de la quantitat anticipada, més un 5 per cent de la seua xifra per a respondre d'interessos de demora d'esta. L'aval serà tornat una vegada s'aprove la justificació de la quantitat anticipada.  
Base 8. Resolució d'incidències i control de les ajudes  
1. L'òrgan competent per a la concessió de les ajudes regulades en les presents bases haurà de resoldre les incidències que es produïsquen amb posterioritat a la seua concessió, com ara pròrrogues de terminis, modificacions justificades o qualsevol variació de les condicions particulars de la concessió.  
2. L'entitat beneficiària haurà de comunicar la sol·licitud o concessió d'altres subvencions, ajudes, ingressos o recursos públics o privats que haja sol·licitat o obtingut per al mateix projecte o actuació que se subvenciona mitjançant estes bases.  
3. Correspondrà a la Direcció General de Treball, Cooperativisme i Economia Social, per si mateixa o a través de les direccions territorials d'Ocupació i Treball de la Conselleria d'Economia, Hisenda i Ocupació, dur a terme la funció de control de les subvencions concedides, així com l'avaluació i el seguiment del present programa d'ajudes.  
4. Per a la realització d'estes funcions s'utilitzaran tots els mitjans que estiguen a disposició de la conselleria, fins i tot la contractació amb tercers, i la col·laboració en el marc que pertoque amb la Inspecció de Treball i Seguretat Social.  
Base 9. Obligacions dels beneficiaris  
1. Són obligacions dels beneficiaris:  
a) Realitzar l'actuació que fonamenta la concessió de l'ajuda o subvenció. L'entitat beneficiària podrà subcontractar fins a un 50 per cent de l'import de les activitats subvencionades, sempre que es tracte de les activitats regulades en les bases 16 o 18 i, si és el cas, amb compliment previ dels requisits establits en l'article 29 de la Llei General de Subvencions, i tenint en compte les circumstàncies assenyalades en l'article 68 del seu reglament, aprovat per Reial Decret 887/2006, de 21 de juliol. Excepcionalment, el percentatge anterior podrà assolir el 100% per al cas de les activitats consistents en la realització de campanyes publicitàries.  
En el cas que la subcontractació es realitze amb persones o entitats vinculades amb el beneficiari de la subvenció, serà necessari que a la sol·licitud de subvenció s'adjunte petició expressa d'autorització perquè es puga efectuar la dita subcontractació.  
La petició d'autorització s'haurà de presentar acompanyada d'una memòria en què es descriga la part de l'activitat que serà objecte de subcontractació i les persones o entitats vinculades, o no, amb les quals subcontractarà amb la indicació, si és el cas, del tipus de vinculació existent, així com l'import de la subcontractació prevista, desagregant les quantitats a percebre per cada una de les persones o entitats amb què es realitze la subcontractació.  
Així mateix s'hauran d'indicar les raons sobre la necessitat de realitzar la subcontractació amb les persones o entitats vinculades.  
En cap cas l'import de l'activitat subcontractada amb persones o entitats vinculades podrà superar el 50 per 100 d'import de l'activitat subvencionada i sense que l'import per persona o entitat vinculada puga ser superior al 25 per 100 del cost total de l'activitat subvencionada  
Quan la subcontractació excedisca del 20 per 100 de l'import de la subvenció i este import siga superior a 60.000 euros, s'haurà de subscriure un contracte per escrit entre les parts i presentar-se amb caràcter previ a la resolució de concessió. S'entendrà concedida l'ajuda i aprovat el contracte per l'òrgan concedent de la subvenció, quan es notifique al beneficiari la resolució de concessió.  
b) Acreditar la realització de l'actuació, així com el compliment dels requisits i de les condicions que fonamenten la concessió de la subvenció, els quals s'establixen en estes bases i els altres que determine la resolució de concessió.  
c) Comunicar a la Conselleria d'Economia, Hisenda i Ocupació, qualsevol modificació que es produïsca respecte a les circumstàncies i condicions tingudes en compte en el moment de la concessió, especialment la sol·licitud o obtenció de qualsevol ajuda pública o privada per a la mateixa finalitat, així com els compromisos i obligacions assumits pel beneficiari.   
d) Incorporar, de manera destacada, en totes les manifestacions de promoció i difusió de les actuacions subvencionades i, especialment, en els cartells, fullets, fulls de control i assistència, publicacions i publicitat de tot tipus, que estes estan patrocinades per la Conselleria d'Economia, Hisenda i Ocupació i, si és el cas, cofinançades pel Fons Social Europeu en els termes establits en el Reglament (CE) 846/2009 de la Comissió d'1 de setembre de 2009. que modifica el Reglament (CE) 1828/2006, de la Comissió de 8 de desembre de 2006, que fixa normes de desplegament, entre elles les relatives a activitats d'informació i publicitat.  
e) Adjuntar a la justificació còpia dels estudis, informes, memòries o documents, així com acreditació gràfica de la realització de les activitats que hagen sigut objecte de subvenció. En tot cas estos documents compliran el que establix l'apartat d) precedent.  
f) Sotmetre's a les actuacions de comprovació que efectue l'òrgan concedent; a les de control financer que corresponen a la Intervenció General i els altres òrgans competents en relació amb les subvencions o ajudes concedides, així com a les que puguen efectuar, si és el cas, les institucions amb competències de control sobre les actuacions cofinançades pel Fons Social Europeu, aportant tota aquella informació que els siga requerida en l'exercici de les dites actuacions.  
g) Facilitar totes les dades i informació, en qüestions relacionades amb les subvencions concedides, que els siga requerida per la Conselleria d'Economia, Hisenda i Ocupació, així com comunicar-li les incidències i variacions que es produïsquen amb relació a aquelles.  
h) Les altres establides en esta ordre en relació amb alguna ajuda o subvenció concreta, així com les expressament previstes en la resolució de concessió corresponent.  
2. Els beneficiaris d'ajudes i subvencions estaran sotmesos a les responsabilitats i al règim sancionador que sobre infraccions en esta matèria establix la Llei 38/2003, de 17 de novembre, General de Subvencions i, si és el cas, al que disposa el Reial Decret Legislatiu 5/2000, de 4 d'agost, pel qual s'aprova el Text Refós de la Llei sobre Infraccions i Sancions en l'Ordre Social.   
Base 10. Justificació i liquidació de la subvenció  
1. Amb caràcter previ al pagament de la subvenció, el beneficiari haurà de justificar que ha realitzat l'actuació que fonamenta la concessió de l'ajuda o subvenció, per a això haurà d'aportar la documentació acreditativa de la seua efectiva realització i l'altra que es determine per a cada cas en la resolució de concessió i en el termini que s'hi indique, sense que puguen presentar-se justificants amb posterioritat a la data determinada en l'apartat 5 d'esta mateixa base. La justificació haurà de realitzar-se a través del procediment de compte justificatiu, d'acord amb el model que es facilitarà en la pàgina web www.gva.es/subvencionesecosocial i haurà d'incloure l'aportació de justificants de despesa, haurà de contindre la relació detallada de les activitats i despeses en què s'haja concretat l'actuació subvencionada, especificant per a cada una de les activitats, les despeses associades a esta, la seua naturalesa, nombre, proveïdor, preu, forma de pagament, data del pagament i, si és el cas, percentatge de la despesa corresponent que s'haja subvencionat per una altra administració, entitat o particular. Si l'actuació subvencionada consistix en un curs o seminari, s'hi adjuntarà, a més, una memòria de la seua realització, a la qual s'adjuntarà relació dels professors i dels alumnes, amb les dades de la seua identificació, telèfon i domicili, així com justificació documental de la seua assistència a les activitats formatives subvencionades.  
2. Les despeses subvencionables que es justifiquen s'hauran de correspondre amb els costos reals efectivament pagats pels beneficiaris amb anterioritat a la data de presentació de la justificació, no podran superar el valor de mercat d'estes i hauran de ser acreditades mitjançant factures originals pagades o altres documents comptables de valor probatori equivalent en el tràfic mercantil o amb eficàcia administrativa, segons l'article 4 del Reial Decret 1496/2003, de 28 de novembre, pel qual s'aprova el Reglament pel qual es regulen les obligacions de facturació, i es modifica el Reglament de l'Impost sobre el Valor Afegit. Els rebuts o les notes de pagament posades en les factures hauran d'estar degudament subscrits per qui reba el pagament o per persona autoritzada per a fer-ho en nom seu i hauran d'expressar les dades de qui subscriga la dita declaració i, si és el cas, de la persona o entitat representada. Els justificants originals presentats i les seues còpies es marcaran amb una estampilla, en la qual s'indicarà la subvenció per a la justificació de la qual s'han presentat i si el seu import s'imputa totalment o parcialment a esta.  
3. El desenvolupament de l'actuació i la justificació de la seua realització i de les despeses en què s'incórrega, haurà de respectar, si és el cas, totes les disposicions aplicables als Fons Estructurals en matèria de subvencionalitat, gestió i control, en particular l'Ordre TIN/2965/2008, de 14 d'octubre, per la qual es determinen les despeses subvencionables pel Fons Social Europeu durant el període de programació de 2007-2013; l'Ordre EHA/524/2008, de 26 de febrer (BOE núm. 53, d'1 de març), per la qual s'aproven les normes sobre les despeses subvencionables dels programes operatius del Fons Europeu de Desenvolupament Regional i del Fons de Cohesió; el Reglament (CE) 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió i es deroga el reglament (CE) 1260/1999; el Reglament (CE) 1828/2006, de la Comissió de 8 de desembre de 2006, que fixa les normes de desplegament per al Reglament (CE) 1083/2006 esmentat; el Reglament (CE) 1080/2006, del Parlament Europeu i del Consell, de 5 de juliol de 2006, relatiu al Fons Europeu de Desenvolupament Regional i pel qual es deroga el Reglament (CE) 1783/1999; el Reglament (CE) 1081/2006, del Parlament Europeu i del Consell, de 5 de juliol de 2006, relatiu al Fons Europeu de Desenvolupament Regional i pel qual es deroga el Reglament (CE) 1783/1999; i el Reglament (CE) 1084/2006, del Consell, d'11 de juliol de 2006, pel qual es crea el Fons de Cohesió i es deroga el reglament 1164/199, o les normes que els substituïsquen.  
4. També haurà d'acreditar, novament, que es troba al corrent en el compliment de les seues obligacions tributàries i de la Seguretat Social als efectes de subvencions i al corrent en el compliment de les obligacions per reintegrament de subvencions que, si és el cas, se li hagueren exigit, quan, en el moment de proposar-se el pagament de la subvenció, haguera perdut vigència la documentació acreditativa de les dites circumstàncies anteriorment aportada a l'expedient, tot això, de conformitat amb el que disposa l'article 34.5 de la Llei 38/2003, de 17 de novembre, General de Subvencions.  
5. En cap cas s'admetran justificants presentats amb posterioritat a l'últim dia hàbil de la segona desena del mes de novembre. L'eventual ampliació del termini de justificació o la concessió de termini per a correcció de justificacions defectuoses hauran de respectar la data establida en este apartat com a terme final de presentació de la justificació. Excepcionalment, l'òrgan gestor podrà ampliar el termini o concedir-lo per a correccions, en els termes establits en la Llei General de Subvencions i les seus normes de desplegament, sempre que el retard obeïsca a causes justificades com cal en l'expedient i no imputables al beneficiari de la subvenció.  
6. La subvenció concedida es lliurarà una vegada aportada per la beneficiària la justificació de la realització de l'activitat subvencionada.  
8. S'entén justificada l'ajuda amb la presentació dels documents que acrediten la realització de l'activitat subvencionada, acompanyats de les factures definitives i la resta de documents que proven la despesa realitzada, d'acord amb la legalitat vigent, junt amb l'acreditació del seu pagament. En el cas que la facturació siga en moneda estrangera, s'haurà d'adjuntar extracte bancari que reculla el tipus de canvi aplicat en el pagament. L'acreditació del pagament haurà de reunir la resta de requisits exigits en esta base. No s'admetrà la prova de pagaments corresponents a despeses d'import superior a 3.000 euros que no consten acreditats en certificació, relació o extracte emés o subscrit per una entitat financera.  
Base 11. Concurrència d'ajudes i subvencions  
1. L'import de les subvencions concedides no podrà ser, en cap cas, de tal quantia que, aïlladament o en concurrència amb ajudes, subvencions, ingressos o altres recursos procedents de la Generalitat o d'altres administracions públiques o d'altres ens públics o privats, nacionals o internacionals, supere el cost de l'activitat que ha de realitzar l'entitat beneficiària.  
2. Llevat que expressament es determine una altra cosa en els preceptes corresponents, les ajudes i subvencions establides en les presents bases seran compatibles entre si i amb qualssevol altres pel mateix concepte.   
3. D'acord amb la normativa comunitària sobre acumulació d'ajudes, l'import total d'estes haurà de respectar els límits fixats per qualsevol dels règims d'ajudes en què s'emparen. També haurà de respectar els límits fixats en estes bases.  
Base 12. Minoració i resolució de les ajudes concedides  
1. La modificació, no substancial, de les condicions i dels terminis establits en estes bases i en la resolució de concessió, així com l'obtenció amb posterioritat a la presentació de la sol·licitud d'altres ajudes, subvencions, ingressos o fons públics o privats que en el seu conjunt excedisquen dels límits establits, podran donar lloc a la minoració de la subvenció concedida.  
2. L'incompliment per la beneficiària de qualsevol dels requisits, condicions i la resta de circumstàncies per ella manifestades en l'expedient o de les que van donar lloc a l'atorgament de la subvenció; la variació de la finalitat de l'actuació o la falta de justificació d'esta, o l'incompliment de les obligacions establides en la base 9, donarà lloc a la incoació, per l'òrgan competent per a la concessió de les ajudes, del procediment corresponent que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment s'haurà de garantir, en tot cas, el dret de l'interessat a l'audiència.  
3. El que establixen els paràgrafs precedents, es portarà a efecte sense perjuí del que disposa la Llei General de Subvencions i la legislació sobre Infraccions i Sancions en l'Ordre Social.  
Base 13. Cofinançament dels Fons Estructurals de la Unió Europea  
Les actuacions previstes en les presents bases podran ser cofinançades pels Fons Estructurals en el marc establit per les directrius estratègiques comunitàries en matèria de cohesió econòmica, social i territorial, i pels consegüents Programes Operatius per al període comprés entre 2007 i 2013.   
Capítol II  
Actuacions subvencionables  
Base 14. Actuacions subvencionables i quantia màxima de les ajudes  
Les ajudes regulades per estes bases podran concedir-se per a:  
1. Fer front a les despeses generals i de funcionament en què incórreguen les entitats associatives o legalment representatives de les cooperatives, societats laborals o mutualitats de previsió social de la Comunitat Valenciana, per raó de les actuacions que porten a efecte de representació institucional, defensa dels interessos col·lectius o promoció general de les empreses respectives. S'establix un límit màxim de 120.000 euros per a les subvencions que, a l'empara d'este apartat, es concedisquen a una mateixa entitat beneficiària.  
2. Portar a efecte activitats de formació, foment i difusió de l'economia social en qualsevol de les tres modalitats següents:  
a) Activitats de formació quan tinguen com a objecte la realització d'accions formatives relatives a l'economia social o les seues diverses formes empresarials.  
b) Activitats de foment com realització de congressos, simposis, jornades, seminaris i altres activitats l'objecte de les quals siga l'estudi d'aspectes relacionats amb l'economia social, les cooperatives, les societats laborals o les mutualitats de previsió social.  
c) Activitats de difusió, entenent-se per tals aquelles l'objecte de les quals siga donar a conéixer o divulgar entre la població en general o a col·lectius específics l'organització i el funcionament de les cooperatives, les societats laborals o les mutualitats de previsió social, mitjançant campanyes de difusió en mitjans de comunicació social, edició de publicacions i qualsevol altra activitat que contribuïsca a esta finalitat.  
3. Dur a terme inversions en immobles o equipament, sempre que recaiguen sobre béns específicament destinats a servir al desenvolupament de les activitats associatives o representatives pròpies de l'entitat beneficiària.   
4. Implementar i/o mantindre xarxes especialitzades d'informació en matèries pròpies o relacionades amb les empreses d'economia social.  
Base 15. Ajudes per a despeses generals i de funcionament.  
1. Estes subvencions estan destinades a ajudar les entitats beneficiàries a fer front a les despeses generals i de funcionament en què incórreguen per raó de les actuacions ordinàries que porten a efecte en la seua funció de representació institucional, defensa dels interessos col·lectius o promoció general de les respectives empreses.   
a) Despeses de personal, excepte les indemnitzacions per acomiadament i jubilacions anticipades. En cap cas se subvencionaran els sous i salaris la quantia mensual dels quals, en brut excedisca de multiplicar 5 vegades el valor de l'IPREM (Indicador Públic de Renda d'Efectes Múltiples) de l'any de la convocatòria, considerant 14 pagues.  
b) Despeses de viatge, allotjament i manutenció, de conformitat amb les quanties i conceptes establits en el Decret 88/2008, de 20 de juny, del Consell, pel qual es modifica el Decret 24/1997, d'11 de febrer, sobre indemnitzacions per raó del servici i gratificacions per servicis extraordinaris i per les quanties màximes establides en la dita norma.  
c) Arrendaments i cànons.  
d) Servicis professionals independents.  
e) Primes d'assegurances.  
f) Publicitat, propaganda i relacions públiques.  
g) Material d'oficina, fotocòpies i impremta.  
h) Comunicacions.  
i) Subministraments.  
j) Quotes de subscripció a publicacions i inscripció en activitats.  
k) Quotes pagades per pertinença a altres associacions autonòmiques, nacionals i internacionals, que no es troben compreses entre les possibles beneficiàries d'estes subvencions.  
2. En cap cas seran subvencionables les despeses següents:  
1. Les despeses de personal i les despeses per servicis professionals que puguen derivar-se de la contractació d'algun membre dels òrgans de govern de l'entitat sol·licitant.  
2. Les despeses que, en concepte de prestació de servicis, pague l'entitat sol·licitant a altres entitats associatives que integre o en les quals es trobe integrada.  
3. Les despeses de viatge ocasionades amb motiu de l'assistència de vocals i consellers a les reunions dels òrgans de govern de les entitats associatives, excepte les despeses de desplaçament realitzades en transport públic col·lectiu i les de taxi utilitzat en recorreguts fora del lloc de la seu de la beneficiària  
4. Remuneracions o compensacions econòmiques als membres dels òrgans de govern i representació, en raó del seu càrrec.  
5. Multes i recàrrecs per pròrroga o constrenyiment imposat per qualsevol administració pública.  
6. Adquisició d'immobilitzat, material o immaterial de qualsevol tipus.  
7. Adquisició de béns destinats a la venda.  
8. Aportacions a sistemes complementaris de pensions.  
9. Bitllets emesos i no utilitzats, excepte justificació raonada.  
10. Despeses extres d'hotel.  
11. Despeses sumptuàries no imprescindibles per als fins de l'entitat.  
12. Despeses financeres i interessos deutors dels comptes bancaris.  
13. Bestretes reintegrables.  
14. Despeses d'altres exercicis   
2. L'import d'esta ajuda podrà cobrir la totalitat o part de les referides despeses; però no donar lloc, en l'exercici econòmic corresponent, a cap benefici per a l'entitat a què es concedisca, ni originar una minoració de les quotes ordinàries que, amb antelació a l'exercici respectiu, haja suportat cada un dels socis o associats a l'entitat beneficiària.  
3. Respecte de l'Impost sobre el Valor Afegit (IVA):  
Si l'entitat sol·licitant només realitza operacions declarades exemptes, en virtut del que disposa l'article 20.1 de la Llei 37/1992, de 28 de desembre, de l'Impost sobre el Valor Afegit, es podrà justificar íntegrament a càrrec de la subvenció concedida l'IVA suportat.  
Si l'entitat sol·licitant realitza també operacions no declarades exemptes, només podrà justificar a càrrec de la subvenció concedida l'IVA suportat no deduïble derivat d'eixes operacions, per aplicació del percentatge de prorrata que se li aplique.   
4. S'establix un límit màxim de 120.000 euros per a les subvencions que, a l'empara d'esta base, es concedisquen a una mateixa entitat.  
Base 16. Ajudes per a activitats de formació, foment i difusió.  
1. La quantia conjunta de totes les ajudes que es concedisquen a una mateixa entitat per a totes o alguna de les activitats de formació, foment i difusió de l'economia social no podrà superar la xifra de 120.000 euros, llevat que es tracte d'activitats de difusió en mitjans de comunicació social o que estes activitats es troben directament vinculades a impulsar la capacitat de generació d'ocupació en les empreses de l'economia social, en este supòsit el límit màxim de les que es concedisquen a una mateixa entitat podrà superar la dita xifra; però no podrà excedir la quantitat de 90.000 euros per cada activitat concreta subvencionada. L'import de la subvenció es determinarà mitjançant l'aplicació dels criteris recollits en la base 4, i podrà arribar al 100 per 100 del cost de l'activitat subvencionable.  
2. Les activitats directament vinculades a impulsar la generació d'ocupació podran adoptar totes o alguna de les modalitats següents:   
a) Activitats de formació. Tindran com a objecte la realització d'accions formatives directament vinculades al foment de l'ocupació i destinades a iniciar, perfeccionar i qualificar en el coneixement del cooperativisme i de l'economia social desocupats, socis de cooperatives i societats laborals i altres persones que puguen estar interessades en la creació o el millor funcionament de les empreses d'economia social, amb especial atenció als col·lectius amb dificultats d'accés al mercat de treball.   
b) Activitats de foment. Realització de congressos, simposis, jornades, seminaris i altres activitats l'objecte de les quals siga l'estudi d'aspectes relacionats amb l'economia social que tinguen incidència en la seua capacitat de generació d'ocupació.   
c) Activitats de difusió. Actuacions l'objecte de les quals siga donar a conéixer o divulgar, entre la població en general o a col·lectius específics l'organització i el funcionament de les cooperatives i societats laborals i altres formes de l'economia social, mitjançant campanyes de difusió en mitjans de comunicació social, edició de publicacions i qualsevol altra activitat que contribuïsca a esta finalitat.   
3. En el cas que la convocatòria corresponent així ho establisca, podrà determinar-se que una part del finançament de la convocatòria només es destine a la concessió de subvencions per a activitats de formació, foment i difusió de l'economia social vinculades directament a impulsar la capacitat de generació d'ocupació en les empreses de l'economia social.  
Base 17. Ajudes per a inversió  
1. Estes subvencions estan destinades a ajudar les beneficiàries a realitzar inversions en immobles o equipament, sempre que recaiguen sobre béns específicament destinats a servir al desenvolupament de les activitats associatives o representatives pròpies de l'entitat beneficiària.  
2. La quantia màxima d'esta ajuda estarà limitada, per entitat i exercici, i a un percentatge no superior al 50% del valor total de la inversió realitzada en este.  
3. La beneficiària estarà obligada a justificar documentalment, mitjançant l'escriptura pública corresponent si es tracta d'immobles, la realització de la inversió en l'exercici corresponent, així com el pagament en este d'una quantitat no inferior a la prevista en la resolució de concessió.   
4. Quan l'ajuda es concedisca per a inversió en immobles, la beneficiària estarà obligada a aportar un certificat de taxador independent relatiu al valor de l'immoble, així com a fer constar en el Registre de la Propietat les ajudes públiques que ha obtingut per a la seua adquisició, de conformitat amb el que establix l'article 31 de la Llei General de Subvencions.  
5. La beneficiària estarà obligada, també, a destinar els béns al fi concret per al qual s'ha concedit la subvenció durant un període no inferior a cinc anys en cas de béns inscriptibles en un registre públic, ni de dos anys per als restants béns, en les condicions que s'establixen en l'article 31 de la Llei General de Subvencions.  
Base 18. Ajudes per a xarxes d'informació especialitzades en matèries d'economia social  
1. Estes subvencions tenen com a finalitat facilitar a les beneficiàries la implementació i, si és el cas, el manteniment d'una xarxa d'informació especialitzada en matèries pròpies de les empreses d'economia social -cooperatives, societats laborals i/o mutualitats de previsió social-, destinada a posar a l'abast dels professionals i administracions, així com dels emprenedors i de la població en general, tota la informació necessària o convenient per a la creació i l'activitat ordinària d'estes empreses, així com els projectes o convocatòries de contractes o ajudes que, especialment, els puguen interessar o les tinguen per destinatàries específiques.  
2. La quantia màxima d'esta ajuda podrà abastar, sempre dins dels límits de la convocatòria, la totalitat de les despeses associades a l'actuació, inclosos, si és el cas, els impostos que la beneficiària no puga recuperar.  
3. La valoració dels projectes presentats haurà de tindre en compte, a més dels criteris assenyalats en la base 4.1, la cooperació entre diverses entitats sol·licitants, els acords de les sol·licitants amb entitats locals, corporacions i associacions professionals i/o entitats sense ànim de lucre especialitzades en matèries pròpies de l'economia social i la implicació prevista d'estes en la implementació o funcionament de la xarxa, a fi de garantir la major cobertura geogràfica i de població a través dels punts d'informació, així com la deguda especialització dels agents de la xarxa.